ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2885/98

υποβολή: Jaime Valdivielso de Cué (PPE) προς την Επιτροπή

(28 Σεπτεμβρίου 1998)

Θέμα: Αλιεία

Μετά την επανειλημμένη χρήση παρασυρόμενων διχτυών στα αλιευτικά ύδατα παλαμίδας του Βισκαϊκού Κόλπου από σκάφη διαφόρων χωρών της ΕΕ τόσο φέτος όσο και κατά τα προηγούμενα αλιευτικά έτη, προτίθεται η Επιτροπή να επιβάλει κάποιες κυρώσεις σ' αυτούς τους παραβάτες δεδομένης της σοβαρής ζημίας που έχουν προκαλέσει στον ισπανικό αλιευτικό τομέα γενικότερα και στον βασκικό τομέα ειδικότερα;

Απάντηση της κας Bonino εξ ονόματος της Επιτροπής

(26 Νοεμβρίου 1998)

Η αλιεία τόνου με παρασυρόμενα κάθετα δίχτυα θα απαγορευθεί μόνο από την 1η Ιανουαρίου 2001. Σύμφωνα με τις αποφάσεις του Συμβουλίου, τόσο για την περίοδο εμπορίας 1998 όσο και για τις προγενέστερες περιόδους, η χρησιμοποίηση των παρασυρόμενων κάθετων διχτυών επιτρεπόταν, και οι απαγορεύσεις αφορούσαν κυρίως τα επιτρεπόμενα μήκη. Η Επιτροπή ασχολήθηκε πολύ και ανέφερε ετησίως με έκθεση που υπέβαλε στο Ευρωπαϊκό Κοινοβούλιο, τα αποτελέσματα των παρατηρήσεών της. Σύμφωνα με αυτά, από το 1995 η νομοθεσία που περιορίζει σε 2,5 χλμ. τα μέγιστα επιτρεπόμενα μήκη, εφαρμόσθηκε ικανοποιητικά και δεν παρατηρήθηκαν παραβάσεις. Κατά συνέπεια, δεν υπάρχει λόγος επιβολής κυρώσεων. Οι εν λόγω κυρώσεις, ανήκαν, στην υπευθυνότητα των κρατών μελών.

Η Επιτροπή θα συνεχίσει να ελέγχει την τήρηση των νομοθεσιών σχετικά με τα παρασυρόμενα κάθετα δίχτυα και, κατά συνέπεια, την τήρηση των απαγορεύσεων και εάν διαπιστωθούν παραβάσεις, θα συνεχίσει να ελέγχει τα μέτρα που λαμβάνουν τα κράτη μέλη.
ΓΡΑΠΤΗ ΕΡΩΤΗΣΗ E-3933/98

υποβολή: Carlos Robles Piquer (PPE) προς την Επιτροπή

(4 Ιανουαρίου 1999)

Θέμα: Ενίσχυση της Ευρωπαïκής Ένωσης για τη διατήρηση του μεσογειακού δάσους

Το μεσογειακό δάσος είναι λιγότερο αποδοτικό από τις πράσινες εκτάσεις του Βορρά της Ευρώπης, αλλά η διατήρησή του είναι ουσιαστική για την προστασία του οικοσυστήματος. Έτσι αποφάνθηκαν οι μετέχοντες στην Διεθνή Διάσκεψη για το μεσογειακό δάσος που διεξήχθη πρόσφατα στην Benalmádena (Μάλαγα- Ισπανία).

Στόχος αυτής της συνάντησης υπήρξε η αναζήτηση κοινών πολιτικών μεταξύ των χωρών, της Μεσογείου, καθώς και η υποστήριξη των εθνικών δημοσίων διοικήσεων και της Ευρωπαϊκής Ένωσης όσον αφορά τις δασικές εκτάσεις του Νότου της Ευρώπης.

Μπορεί η Επιτροπή να διευκρινίσει ποιά είναι η θέση της όσον αφορά την υποστήριξη που ζητείται, υπέρ της διατήρησης του μεσογειακού δάσους και ποιό κοινοτικό πρόγραμμα θα μπορούσε ενδεχομένως να εφαρμοστεί για την καλύτερη προστασία του οικοσυστήματος των μεσογειακών ακτών από την συνεχιζόμενη και αυξανόμενη απερήμωσή τους;

Απάντηση του κ. Fischler εξ ονόματος της Επιτροπής

(17 Φεβρουαρίου 1999)

Η Επιτροπή έχει επίγνωση της ιδιαιτερότητας των μεσογειακών δασών καθώς και της ανάγκης διασφάλισης της διατήρησης αυτών.

Σήμερα υφίσταται ένας σημαντικός αριθμός κοινοτικών μέτρων, τα οποία επιτρέπουν ενέργειες προς όφελος των μεσογειακών δασών και κυρίως οι ενισχύσεις που χορηγούνται βάσει του κανονισμού (ΕΟΚ) 2080/92 του Συμβουλίου, της 30ης Ιουνίου 1992, για τη σύσταση κοινοτικού συστήματος ενισχύσεων για τα δασοκομικά μέτρα στην γεωργία(1), για την φύτευση των γεωργικών εκτάσεων καθώς και την βελτίωση των φυτευμένων εκτάσεων, τα μέτρα προστασίας των δασών κατά των πυρκαγιών βάσει του κανονισμού (ΕΟΚ) 2158/92 του Συμβουλίου, της 23ης Ιουλίου 1992, σχετικά με την προστασία των δασών στην Κοινότητα κατά των πυρκαγιών(2), και οι ενέργειες που δύνανται να αναληφθούν στο πλαίσιο των περιφερειακών προγραμμάτων των διαρθρωτικών ταμείων (ΕΓΤΠΕ-τμήμα προσανατολισμού, ταμείο συνοχής).

Στο πλαίσιο του Προγράμματος Δράσης 2000(3), η Επιτροπή επεξεργάσθηκε πρόταση κανονισμού σχετικά με την στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων(4), στην οποία περιλαμβάνεται ένα ειδικό κεφάλαιο που αφορά τα δάση, το οποίο αφορά κυρίως τη διατήρηση και τη βελτίωση της οικολογικής σταθερότητας των δασών ή την αποκατάσταση των κατεστραμμένων δασών στις περιοχές που πλήττονται από μέγιστα φυσικά μειονεκτήματα και έχουν ένα ρόλο παραγωγικό και οικολογικό γενικού συμφέροντος που δεν μπορεί να εξασφαλισθεί μόνο με το δασοκομικό εισόδημα (άρθρο 30). Τα μέτρα προς όφελος των δασών που παρέχονται από τον νέο αυτό κανονισμό, προστιθέμενα στα μέτρα προστασίας κατά των πυρκαγιών βάσει των υφισταμένων κανονισμών, θα έπρεπε να επιτρέψουν στις περιοχές να συνεχίσουν και να ενισχύσουν τις ενέργειες τους από το έτος 2000, προς όφελος της διατήρησης των μεσογειακών δασών.

(1) ΕΕ L 215 της 30.7.1992.

(2) ΕΕ L 217 της 31.7.1992.

(3) Έγγραφο COM(97)2000 τελικό.

(4) ΕΕ C 170 της 4.6.1998.
ΓΡΑΠΤΗ ΕΡΩΤΗΣΗ αρ θ. 3232/98 του Glenys KINNOCK INTERREG III



Επίσημη Εφημερίδα αριθ. C 289 της 11/10/1999 σ. 0027



ΓΡΑΠΤΗ ΕΡΩΤΗΣΗ E-3232/98 υποβολή: Glenys Kinnock (PSE) προς την Επιτροπή (26 Οκτωβρίου 1998) Θέμα: INTERREG III Θα συνεχίσει το INTERREG III να χρηματοδοτεί τη διασυνοριακή συνεργασία παραθαλάσσιων περιφερειών; Απάντηση της κας Wulf-Mathies εξ ονόματος της Επιτροπής (15 Δεκεμβρίου 1998) Το Interreg III πρόκειται να συνεχίσει τη διασυνοριακή και διακρατική συνεργασία που είχε υποστηριχθεί στο πλαίσιο του Interreg II, συμπεριλαμβανομένης της συνεργασίας μεταξύ παραθαλασσίων περιφερειών.
ΓΡΑΠΤΗ ΕΡΩΤΗΣΗ E-3808/98

υποβολή: Karin Riis-Jørgensen (ELDR) προς την Επιτροπή

(22 Δεκεμβρίου 1998)

Θέμα: Κατευθύνσεις για τις ΜΜΕ

Στην ανακοίνωση Τύπου που εξέδωσε σχετικά με την πρόταση αναθεώρησης του κανονισμού EMAS (Πρόγραμμα Υποστήριξης της Ενεργειακής Διαχείρισης) η Επιτροπή αναφέρει μεταξύ άλλων ότι πρόθεσή της είναι να καταβάλει ιδιαίτερη προσπάθεια υπέρ των μικρομεσαίων επιχειρήσεων, με την εκπόνηση γενικών κατευθύνσεων που θα απευθύνονται στις αρχές τις επιφορτισμένες με την έγκριση των ΜΜΕ, ώστε να διασφαλίζεται ότι οι εν λόγω αρχές θα ενεργούν σε πνεύμα σεβασμού της κουλτούρας των ΜΜΕ και λαμβάνοντάς την υπόψη.

Δεδομένου ότι οι κατευθύνσεις αυτές δεν έχουν ακόμη διαμορφωθεί, πώς αντιλαμβάνεται η Επιτροπή την εκπόνησή τους; Ποιοι θα συμμετάσχουν σε μια μελλοντική ομάδα εργασίας, με ποιον τρόπο η Επιτροπή θα διασφαλίσει έναν ικανοποιητικό διάλογο με τις ΜΜΕ υπό τις συνθήκες αυτές και, τέλος, θα ήταν δυνατό να εξετασθεί το ενδεχόμενο πρόσκλησης ορισμένων ΜΜΕ από όλα τα κράτη μέλη;

Απάντηση της κας Bjerregaard εξ ονόματος της Επιτροπής

(26 Φεβρουαρίου 1999)

Στις 30 Οκτωβρίου 1998, η Επιτροπή υιοθέτησε πρόταση κανονισμού του Συμβουλίου με τον οποίο επιτρέπεται η συμμετοχή των οργανισμών σε κοινοτικό σύστημα οικολογικής διαχείρισης και οικολογικού ελέγχου(1) (ΕΜΑS) που αναθεωρεί τον κανονισμό (ΕΟΚ) 1836/93 του Συμβουλίου της 29ης Ιουνίου 1993, ο οποίος επιτρέπει την εκούσια συμμετοχή των επιχειρήσεων του βιομηχανικού τομέα σε κοινοτικό σύστημα οικολογικής διαχείρισης και οικολογικού ελέγχου(2). Το άρθρο 10 της πρότασης αυτής προβλέπει σειρά μέτρων για την προαγωγή της συμμετοχής των οργανισμών στο εκούσιο αυτό σύστημα μέτρα που απευθύνονται ιδίως στις μικρές και μεσαίες επιχειρήσεις (ΜΜΕ). Τα μελετώμενα μέτρα κατανέμονται μεταξύ των κρατών μελών και της Επιτροπής.

Όσον αφορά την Επιτροπή, προβλέπεται ιδίως η εκ μέρους της χάραξη κατευθυντηρίων γραμμών προς τους ανεγνωρισμένους περιβαλλοντικές ελεγκτές που είναι επιφορτισμένοι με τον έλεγχο της συμμόρφωσης ενός οργανισμού με το σύνολο των απαιτήσεων του κανονισμού ΕΜΑS, καθώς και με την εξακρίβωση της αλήθειας και αξιοπιστίας των προκυπτουσών πληροφοριών. Στο μέτρο που οι ελεγκτές αυτοί εξασφαλίζουν την διεπαφή μεταξύ του κανονισμού και της εφαρμογής του σε επίπεδο οργανισμών, ιδίως δε σε επίπεδο ΜΜΕ, είναι απαραίτητο να είναι σε θέση να κατανοήσουν την λειτουργία μιας ΜΜΕ, προκειμένου ο έλεγχος να είναι προσαρμοσμένος στις ιδιαιτερότητές της.

Οι κατευθυντήριες αυτές γραμμές χαράσσονται από κοινού με τους ανεγνωρισμένους περιβαλλοντικούς ελεγκτές και την Ευρωπαϊκή ένωση βιοτεχνίας μικρών και μεσαίων επιχειρήσεων (UEAPME). Η ευρωπαϊκή αντιπροσωπευτικότητα του εν λόγω οργανισμού επιτρέπει τον συνυπολογισμό των ιδιαιτεροτήτων των ΜΜΕ στα διάφορα κράτη μέλη. Είναι λοιπόν απολύτως δυνατόν να χρησιμοποιείται η δίαυλος της UEAPME για τις επιχειρήσεις που επιθυμούν να συμμετάσχουν στη διαμόρφωση των εν λόγω κατευθυντηρίων γραμμών.

(1) Έγγραφο COM(98)622 τελικό.

(2) ΕΕ L 168 της 10.7.1993.
ΓΡΑΠΤΗ ΕΡΩΤΗΣΗ E-3707/98

υποβολή: Hiltrud Breyer (V) προς το Συμβούλιο

(11 Δεκεμβρίου 1998)

Θέμα: Αρχέγονα κύτταρα (βλαστοκύτταρα) του ανθρώπου

Πρόσφατες εκθέσεις αναφέρουν ότι τα ερευνητικά ιδρύματα των ΗΠΑ και της Βρετανίας επιδίδονται στην κλωνοποίηση και τον επανασχεδιασμό "κύριων" βλαστοκυττάρων που λαμβάνονται από ανθρώπινα έμβρυα με σκοπό την παραγωγή συστατικών μερών του ανθρωπίνου σώματος.

1. Θα μπορούσε το Συμβούλιο να επιβεβαιώσει ότι δεν χρησιμοποιούνται πόροι της ΕΕ, άμεσα ή έμμεσα, για τέτοιου είδους έρευνα;

2. Θα μπορούσε επίσης να αναφέρει το Συμβούλιο σε ποιά κράτη μέλη επιτρέπεται η έρευνα αυτού του είδους και ποιοί νομικοί και δεοντολογικού χαρακτήρα έλεγχοι υπάρχουν;

Απάντηση

(29 Μαρτίου 1999)

1. Εντός του πέμπτου προγράμματος-πλαισίου για την έρευνα (1998-2002), το ειδικό θεματικό πρόγραμμα "Ποιότητα ζωής και διαχείριση των έμβιων πόρων" περιλαμβάνει μεταξύ των γενικών ερευνητικών δράσεων τη μελέτη προβλημάτων σχετικών με την ιατρική ηθική και τη βιοηθική όσον αφορά το σεβασμό των θεμελιωδών ανθρώπινων αξιών. Στη συνάρτηση αυτή, δηλώνεται ότι οι ερευνητικές δραστηριότητες στο πλαίσιο του εν λόγω προγράμματος πρέπει να είναι σύμφωνες με τις διεθνείς συμβάσεις και κώδικες συμπεριφοράς καθώς και με τη σχετική κοινοτική νομοθεσία. Ειδικότερα, "με βάση το παρόν πρόγραμμα-πλαίσιο, δεν θα ασκηθεί καμία ερευνητική δραστηριότητα με την οποία τροποποιείται ή η οποία αποσκοπεί στην τροποποίηση του γενετικού υλικού ανθρώπινων όντων με αλλοίωση των γενετικών κυττάρων ή επιδρά σε οποιοδήποτε άλλο στάδιο της εμβρυακής ανάπτυξης με αποτέλεσμα η αλλοίωση αυτή να μπορεί να μετατραπεί σε κληρονομούμενο χαρακτηριστικό."

2. Το Συμβούλιο δεν είναι αρμόδιο να εποπτεύει τις δραστηριότητες των κρατών μελών στον τομέα αυτό.
ΓΡΑΠΤΗ ΕΡΩΤΗΣΗ E-3947/98

υποβολή: Glenys Kinnock (PSE) προς την Επιτροπή

(4 Ιανουαρίου 1999)

Θέμα: Παγκόσμιο πρόγραμμα των Ηνωμένων Εθνών για τον επισιτισμό

Τι απάντηση σκοπεύει να δώσει η Επιτροπή στις εκτιμήσεις που διατυπώθηκαν στο πλαίσιο του ανωτέρω προγράμματος των Ηνωμένων Εθνών σε σχέση με την επιδείνωση της κατάστασης στη νότια Σομαλία; Τι βοήθεια έχει παράσχει μέχρι στιγμής η Ευρωπαϊκή Ένωση και τι περαιτέρω υποχρεώσεις προτίθεται να αναλάβει;

Απάντηση του κυρίουPinheiro εξ ονόματος της Επιτροπής

(21 Ιανουαρίου 1999)

Η Επιτροπή παρακολουθεί στενά την επισιτιστική κατάσταση στη Νότια Σομαλία και εργάζεται σε στενή συνεργασία και συντονισμό με το παγκόσμιο επισιτιστικό πρόγραμμα των Ηνωμένων Εθνών (ΠΕΠ). Με βάση τις εκθέσεις της μονάδας αξιολόγησης της επισιτιστικής ασφάλειας, που συγχρηματοδοτείται από την Κοινότητα, η Επιτροπή συμμερίζεται τις ανησυχίες του ΠΕΠ για την επιδείνωση της επισιτιστικής κατάστασης λόγω της πενιχρής συγκομιδής, την αυξημένη ανασφάλεια στη Νότια Σομαλία και τις συνέπειες των πλημμυρών εξαιτίας του El Niρο. Η υπηρεσία συντονισμού της βοήθειας της Σομαλίας στην οποία συμμετέχει ενεργώς η Επιτροπή έχει επίσης επιβεβαιώσει την επερχόμενη κρίση και έχει προωθήσει μια επείγουσα πρόσκληση. Θα συντονίσει την ανταπόκριση της διεθνούς κοινότητας. Η Επιτροπή έχει ήδη υποσχεθεί 10 εκατομ. euro για επισιτιστική βοήθεια 10.899 μετρικούς τόνους τροφίμων, συμπεριλαμβανομένων 9.130 τόνων δημητριακών, 1.000 τόνους φασίολων και 559 τόνους φυτικού ελαίου, που θα διανεμηθούν μέσω του ΠΕΠ στους πλέον ευάλωτους πληθυσμούς στις χειρότερα επηρεασμένες περιοχές της Σομαλίας.
ΓΡΑΠΤΗ ΕΡΩΤΗΣΗ E-2960/98

υποβολή: Alexandros Alavanos (GUE/NGL) προς την Επιτροπή

(8 Οκτωβρίου 1998)

Θέμα: Σωτηρία Βυζαντινών οικισμών και ναών του 6ου μ.χ. αιώνα στη Β. Συρία

Στα ερείπια Βυζαντινών ναών και οικισμών του 6ου μ.χ. αιώνα στη Β. Συρία και σε μήκος 140 χλμ., οι χωρικοί που αντιμετωπίζουν έντονα το πρόβλημα της στέγασης, κτίζουν τις δικές τους κατοικίες παρά το γεγονός ότι η κυβέρνηση της Συρίας απαγορεύει τη δόμηση σε αρχαία χωριά. Οι αρχαιολόγοι της χώρας προειδοποιούν για την πιθανότητα καταστροφής των οικισμών με τους 2000 ναούς που αποτελούν δείγματα αρχιτεκτονικής κληρονομιάς με ιδιαίτερη ιστορική αξία.

Ερωτάται η Επιτροπή με ποιό τρόπο προτίθεται να παρέμβει στις Συριακές αρχές και τί βοήθεια μπορεί να προσφέρει στη χώρα, προκειμένου να διασωθούν οι ιδιαίτερης αρχιτεκτονικής και ιστορικής αξίας περιοχές.

Απάντηση του κ. Marín εξ ονόματος της Επιτροπής

(28 Οκτωβρίου 1998)

Η Επιτροπή, γνωρίζοντας την αξία της τεράστιας ιστορικής και πολιτιστικής κληρονομιάς της Συρίας, υποστηρίζει πολλές δραστηριότητες σχετικά με τη διατήρησή της. Είναι, ωστόσο, αδύνατο, λόγω της ευρύτητας της κληρονομιάς της Συρίας και των περιορισμένων χρηματοδοτικών δυνατοτήτων, να καλυφθεί το σύνολο των ιστορικών και πολιτιστικών χώρων της Συρίας.

Τα έργα που χρηματοδοτούνται σχετικά με τη διατήρηση της ιστορικής κληρονομιάς της Συρίας, τα οποία, είτε έχουν πρόσφατα χρηματοδοτηθεί ή βρίσκονται στο στάδιο της προετοιμασίας, είναι τα ακόλουθα: εκσυγχρονισμός των διοικήσεων των δήμων (συμπεριλαμβανομένων των ιστορικών κέντρων); ανάπτυξη του πολιτιστικού τουρισμού (αξιοποίηση 8 ιστορικών χώρων); αρχαιολογικές ανασκαφές στο Jerf el Ahmar; υποστήριξη στην ευρωσυριακή αρχαιολογική αποστολή (χώρος Tell Beydar); διάσωση των τοιχογραφιών της συναγωγής της Doura Europos και του Qasr El Heir. Στο πλαίσιο του προγράμματος κατάρτισης για τη διαφύλαξη της πολιτιστικής κληρονομιάς βρίσκονται στο στάδιο της προετοιμασίας 16 προγράμματα επιτόπου κατάρτισης για συντηρητές και ερευνητές της Συρίας για τη διατήρηση της κληρονομιάς της χώρας αυτής.

Η επιλογή που έγινε ανάμεσα σε πολλές προτάσεις, λαμβάνει υπόψη της, πρώτα απ'όλα, τους ακόλουθους παράγοντες: οι ενέργειες μπορούν να έχουν θετικές επιπτώσεις στην οικονομία της Συρίας ("ανάπτυξη του πολιτιστικού τουρισμού"); οι ενέργειες επιτρέπουν την ενίσχυση του θεσμικού και διοικητικού δυναμικού της Συρίας ("εκσυγχρονισμός των δημοτικών διοικήσεων"); οι ενέργειες εξασφαλίζουν τη δυνατότητα διάρκειας και τη διάδοση των αποτελεσμάτων που ελήφθησαν στο σύνολο της κληρονομιάς, μέσω της κατάρτισης και της εκμάθησης κατάλληλων τεχνολογιών ("πρόγραμμα κατάρτισης για τη διαφύλαξη της πολιτιστικής κληρονομιάς").

Το πρόβλημα που υπενθυμίζει το Αξιότιμο Μέλος του Κοινοβουλίου μπορεί να θιγεί από την Επιτροπή κατά τις συχνές επαφές της με τις αρχές της Συρίας.
ΓΡΑΠΤΗ ΕΡΩΤΗΣΗ E-3376/98

υποβολή: Anneli Hulthén (PSE) προς την Επιτροπή

(17 Νοεμβρίου 1998)

Θέμα: Απαιτήσεις ασφαλείας για τους παιχνιδότοπους

Κάθε χρόνο, χιλιάδες παιδιά τραυματίζονται σε παιχνιδότοπους που δεν πληρούν τις προδιαγραφές ασφαλείας. Στη Σουηδία μάλιστα, όπου οι κανόνες ασφαλείας είναι από τους αυστηρότερους στην ΕΕ, σύμφωνα με τα στοιχεία που βλέπουν το φως της δημοσιότητας 7 % των ατυχημάτων με θύματα παιδιά κάτω των 12 ετών οφείλονται ακριβώς στον κακό σχεδιασμό και την πλημμελή συντήρηση των παιδοτόπων. Αυτή τη στιγμή βρίσκονται στο στάδιο της ανάπτυξης νέα ευρωπαϊκά πρότυπα. Με ποιό τρόπο προτίθεται η Επιτροπή να επιβλέψει την τήρηση των μελλοντικών κανόνων;

Απάντηση της κ. Bonino εκ μέρους της Επιτροπής

(11 Ιανουαρίου 1999)

Η Επιτροπή γνωρίζει ορισμένα προβλήματα ασφάλειας που αφορούν τον εξοπλισμό των υπαίθριων χώρων παιχνιδιού. Ο εξοπλισμός αυτών των χώρων εμπίπτει στις γενικές προδιαγραφές ασφάλειας της οδηγίας 92/59/ΕΟΚ σχετικά με τη γενική ασφάλεια των προϊόντων(1). Από αυτή τήν οδηγία συνεπάγεται ότι ο εξοπλισμός των χώρων παιχνιδιού πρέπει να είναι ασφαλής; στην ίδια οδηγία διευκρινίζεται ότι ελλείψει ειδικότερων κοινοτικών ή εθνικών κανόνων, η καταλληλότητα ενός προϊόντος πρέπει να εκτιμάται λαμβάνοντας υπόψη εθελοντικά εθνικά πρότυπα τα οποία εφαρμόζουν ένα ευρωπαϊκό πρότυπο, όπου αυτό υπάρχει. Από την οδηγία επίσης συνεπάγεται ότι τα κράτη μέλη έχουν την υποχρέωση να προβαίνουν σε ελέγχους των προϊόντων και να δρούν κατάλληλα ενάντια σε μη ασφαλή προϊόντα.

Νέα ευρωπαϊκά πρότυπα για τον εξοπλισμό χώρων παιχνιδιού είναι υπό ανάπτυξη. Αν και καθαρά εθελοντικά πρότυπα δεν παρέχουν νομικά εκτελεστή εγγύηση για τους καταναλωτές, πρέπει να σημειωθεί ότι τα ευρωπαϊκά πρότυπα για τον εν λόγω εξοπλισμό πρέπει να λαμβάνονται υπόψη κατά την εκτίμηση του εξοπλισμού στο πλαίσιο της οδηγίας 92/59/ΕΟΚ.

Η αυστηρότερη επίβλεψη της αγοράς από τις εθνικές αρχές θεωρείται η πιο σημαντική βελτίωση που απαιτείται ώστε να εξασφαλισθεί η ασφάλεια του καταναλωτή όσον αφορά αυτόν τον εξοπλισμό. Η επίβλεψη πρέπει σΌαυτή την περίπτωση να καλύπτει και εξοπλισμό που ήδη χρησιμοποιείται. Το σχέδιο δράσης για την ενιαία αγορά(2) της 4ης Ιουνίου 1997 και το έγγραφο εργασίας της Επιτροπής σχετικά με την εφαρμογή της ευρωπαϊκής νομοθεσίας περί καταναλωτών(3) υπογραμμίζουν την σημασία της αποτελεσματικής εφαρμογής, την ανάγκη για επαρκείς ανθρώπινους και χρηματικούς πόρους σε επίπεδο κρατών μελών στο χώρο αυτό και αναγγέλουν συγκεκριμένες ενέργειες που θα προωθήσουν μια πιο αποτελεσματική επίβλεψη. Η Επιτροπή θα εξετάσει επίσης την αναβάθμιση των προδιαγραφών της οδηγίας 92/59/ΕΟΚ σχετικά με την επίβλεψη της αγοράς, στο πλαίσιο πρότασης για την αναθεώρηση αυτής της οδηγίας, η οποία προγραμματίζεται για το 1999.

(1) ΕΕ L 228 της 11.8.1992.

(2) CSE(97)1 τελικό.

(3) SEC(98)527 τελικό.
ΓΡΑΠΤΗ ΕΡΩΤΗΣΗ P-3358/98

υποβολή: Manuel Escolá Hernando (ARE) προς την Επιτροπή

(4 Νοεμβρίου 1998)

Θέμα: Σχέδιο υδροδότησης της Σαραγόσα και των περιχώρων της

Στην Αυτόνομη Κοινότητα της Αραγωνίας, προβλέπεται η πραγματοποίηση ενος έργου μεγάλης κλίμακας, πρόκειται για το "Σχέδιο υδροδότησης της Σαραγόσα και των περιχώρων της".

Το σχέδιο αυτό έχει εγκριθεί και θεωρείται το σημαντικότερο από τα επιχορηγούμενα από το Ταμείο Συνοχής στην Ισπανία. Αποσκοπεί στην παροχή ύδατος ποιότητας στην Σαραγόσα και σε 50 περίπου κωμοπόλεις της περιοχής.

Για την πραγματοποίηση αυτού του σχεδίου έχει προβλεφθεί συνολική δαπάνη 22.000 εκατομμυρίων πεσετών. Το ήμισυ του ποσού αυτού θα διατεθεί απ'την Ευρωπαϊκή Ένωση. Μιλάμε για 12.000 εκατομμύρια πεσέτες. Πρόκειται για την κατασκευή διωρύγων 100 και πλέον χιλιομέτρων που θα συνδέουν την τεχνητή λίμνη της Yesa με την πόλη της Σαραγόσα και τα περίχωρά της.

Λαμβάνοντας υπόψη τη σημασία του συνολικού ποσού της επιχορήγησης από τα ευρωπαϊκά ταμεία, καθώς και το γεγονός ότι το βασικό πρόβλημα είναι η έλλειψη χρόνου, δεδομένου ότι, προκειμένου να χρηματοδοτηθεί το εν λόγω έργο από την ΕΕ, πρέπει να ανατεθεί το αργότερο μέχρι τις 31 Δεκεμβρίου 1999,

Γνωρίζει η Επιτροπή σε ποιο στάδιο βρίσκονται οι σχετικές εργασίες; Ποιά είναι η μέγιστη προθεσμία για την ανάθεση των εργασιών, την έναρξη και την ολοκλήρωσή τους, προκειμένου να μην απωλεσθεί η κοινοτική επιχορήγηση;

Υπάρχει δυνατότητα να δοθεί παράταση σε αυτές τις προθεσμίες, χωρίς να ανασταλεί η χρηματοδότηση από τα κοινοτικά ταμεία;

Απάντηση της κ. Wulf-Mathies εξ ονόματος της Επιτροπής

(16 Δεκεμβρίου 1998)

Στις 4 Αυγούστου 1998, η Επιτροπή παρέλαβε αίτηση επιχορήγησης από το Ταμείο Συνοχής για την προκαταρκτική φάση (σύνταξη προπαρασκευαστικών μελετών) του έργου ύδρευσης της πόλης Σαραγόσας και άλλων πενήντα περίπου δήμων της λεκάνης του Έβρου μεταξύ Novillas και Fuentes de Ebro. Η εκπόνηση των εν λόγω μελετών ξεκίνησε τον Αύγουστο του 1998, θα περατωθεί δε τον Απρίλιο του 1999. Ωστόσο, δεν έχουν δοθεί περαιτέρω πληροφορίες όσον αφορά την φάση κατασκευής του έργου.

Εφόσον οι ισπανικές αρχές υποβάλουν αίτηση παροχής ενίσχυσης για την κατασκευή του επίμαχου έργου, που θα πιστωθεί στον προϋπολογισμό του 1999, η Επιτροπή θα μπορούσε να εξετάσει τη δυνατότητα μιας τέτοιας συγχρηματοδότησης, αφού επαληθεύσει αφενός την τήρηση των κανόνων και προϋποθέσεων που τάσσει ο κανονισμός (ΕΚ) 1164/94 του Συμβουλίου της 16ης Μαΐου 1994, για την ίδρυση του Ταμείου Συνοχής(1), και αφετέρου τις δυνατότητες διάθεσης κονδυλίων από τον προϋπολογισμό για το εν λόγω οικονομικό έτος.

Είναι χρήσιμο να υπογραμμισθεί ότι η ημερομηνία επιλεξιμότητας των δαπανών συμπίπτει με την ημέρα υποβολής στην Επιτροπή της αίτησης για παροχή ενίσχυσης. Εξυπακούεται ότι είναι ευκταίο να έχει προχωρήσει όσο γίνεται περισσότερο το έργο από πλευράς δημοπράτησης των εργασιών.

(1) ΕΕ L 130 της 25.5.1994.
ΓΡΑΠΤΗ ΕΡΩΤΗΣΗ E-2831/98

υποβολή: John McCartin (PPE) προς την Επιτροπή

(28 Σεπτεμβρίου 1998)

Θέμα: Τομέας του χοιρινού κρέατος

Είναι σε θέση η Επιτροπή να αποκαλύψει το συνολικό ύψος του ποσού που κατεβλήθη για την αναπλήρωση των απωλειών που υπέστησαν οι ευρωπαίοι εκτροφείς χοίρων λόγω της πανώλους των χοίρων; Έχει εξετάσει η Επιτροπή το ενδεχόμενο να οφείλεται η κατάρρευση της αγοράς για τα προϊόντα χοιρινού κρέατος στην αύξηση της παραγωγής η οποία επετεύχθη με την βοήθεια των ενισχύσεων που κατεβλήθησαν στους εκτροφείς;

Απάντηση του κ. Fischler εξ ονόματος της Επιτροπής

(16 Οκτωβρίου 1998)

Από την εμφάνιση της επιδημικής κλασικής πανώλης των χοίρων στις αρχές του 1997 έως το Σεπτέμβριο του 1998 έχει καταβληθεί στους ευρωπαίους εκτροφείς χοίρων το συνολικό ποσό του 1.297 εκατ. ECU ως αντιστάθμιση για τις θανατώσεις για κτηνιατρικούς λόγους και για τα μέτρα στήριξης της αγοράς. Το κόστος των θανατώσεων χοίρων για κτηνιατρικούς λόγους ήταν 470 εκατ. ECU από τα οποία τα κράτη μέλη πλήρωσαν το 50 % και το κόστος των εξαιρετικών μέτρων στήριξης της αγοράς ήταν 827 εκατ. ECU από τα οποία η συμμετοχή των κρατών μελών ανήρχετο στο 30 %. Επομένως το συνολικό κόστος για την Κοινότητα έως το Σεπτέμβριο 1998 ήταν 814 εκατ. ECU.

Τα στατιστικά στοιχεία τα οποία δείχνουν μία υψηλή αύξηση της παραγωγής το 1998 δίνουν μία εσφαλμένη εικόνα, δεδομένου ότι η παραγωγή είχε αυξηθεί σημαντικά ήδη από το 1997. Αυτό δεν εμφανίζεται στα στατιστικά στοιχεία παραγωγής διότι ένας μεγάλος αριθμός χοίρων απομακρύνθηκε από την αγορά το 1997 λόγω της κλασικής πανώλης των χοίρων.

Η απομάκρυνση χοίρων από την αγορά στις περιοχές που είχαν εμφανισθεί κρούσματα πανώλους των χοίρων έπρεπε να γίνει για την εξάλειψη της νόσου και για να αποφευχθεί σοβαρή διαταραχή της αγοράς. Αυτό μπορεί να ενεθάρρυνε εκτροφείς σε άλλες περιοχές να αυξήσουν ακόμη περισσότερο την παραγωγή τους δεδομένου ότι η ζήτηση χοιρείου κρέατος ήταν καλή. Κάθε επένδυση σε μία εκμετάλλευση είναι φυσικά ατομική απόφαση του κατόχου της εκμεταλλεύσεως.

Δεν είναι δυνατόν να οδηγηθούμε στο συμπέρασμα ότι οι αντισταθμίσεις για τις απώλειες ορισμένων εκτροφέων αύξησαν την παραγωγή χοιρείου κρέατος στην Ευρώπη. Θα πρέπει επίσης να θεωρηθεί ότι τα στοιχεία απογραφής αποδεικνύουν μακροπρόθεσμη αύξηση του μεγέθους των ευρωπαϊκών κοπαδιών χοίρων. Η αύξηση του μεγέθους των κοπαδιών χοίρων κατά τη διάρκεια των τελευταίων δέκα ετών ήταν ταχύτερη στην Ιρλανδία (+79 %), τη Γαλλία (+30 %), τη Δανία (+27 %) και στο Βέλγιο (+26 %). Υπάρχουν επίσης και άλλοι λόγοι για την παρούσα χαμηλή τιμή αγοράς. Η οικονομική διατάραξη στην Άπω Ανατολή και τη Ρωσία δημιούργησαν δυσκολίες για τους ευρωπαίους εξαγωγείς όπως επίσης και ο αυξημένος ανταγωνισμός από τις ΗΠΑ και τον Καναδά.
ΓΡΑΠΤΗ ΕΡΩΤΗΣΗ E-2312/98

υποβολή: Riccardo Nencini (PSE) προς την Επιτροπή

(22 Ιουλίου 1998)

Θέμα: Οδηγία 93/42/ΕΟΚ

Στις 15 Ιουνίου 1998 ετέθη σε ισχύ η οδηγία 93/42/ΕΟΚ(1) σχετικά με τα ιατροτεχνολογικά προϊόντα. Η ερμηνεία που έδωσε η ιταλική κυβέρνηση όσον αφορά την εφαρμογή της στην κατηγορία των οπτικών αφήνει εκτός οδηγίας τους απασχολούμενους ως βοηθούς οπτικών (εγκύκλιος της 12ης Ιουνίου 1998 του Υπουργείου Υγείας) και έρχεται σε πλήρη αντίθεση με την ερμηνεία που είχε δώσει μέχρι τότε το Υπουργείο Υγείας. Η τέχνη του βοηθού οπτικού είναι καθ' όλα συμβατή με τις διατάξεις της οδηγίας δεδομένου ότι ο επαγγελματίας αυτός αντιστοιχεί επακριβώς στον όρο του "fabbricante" (κατασκευαστής οπτικών ειδών), δηλαδή του επαγγελματία τεχνικού που κατασκευάζει αποκλειστικά και υπ' ευθύνη του οπτικό εξοπλισμό κατά παραγγελία και στη συνέχεια τον διοχετεύει στο εμπόριο.. Όλα τα κράτη μέλη πλην του Βελγίου ερμηνεύοντας την οδηγία 93/42/ΕΟΚ έχουν αναγνωρίσει στον οπτικό την ιδιότητα του κατασκευαστή ή του συναρμολογητή.

Δεν κρίνει η Επιτροπή ότι πρέπει να παρέμβει ζητώντας από την ιταλική κυβέρνηση να δώσει στην οδηγία 93/42/ΕΟΚ μία ερμηνεία πιο συμβατή με το περιεχόμενό της;

Απάντηση του κ. Bangemann εξ ονόματος της Επιτροπής

(14 Οκτωβρίου 1998)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να του γνωστοποιήσει τα σχετικά αποτελέσματα.

(1) ΕΕ L 169 της 12.7.1993, σελ. 1.